4 โบรกฯฟันธง WHA ไตรมาส 4 ผลงานโตแรงสุดของปี เคาะเป้าสูง 5.70 บ.
4 โบรกฯฟันธง WHA ไตรมาส 4 ผลงานโตแรงสุดของปี เคาะเป้าสูง 5.70 บ.
4 โบรกฯฟันธง WHA ไตรมาส 4 ผลงานโตแรงสุดของปี เคาะเป้าสูง 5.70 บ.
25 พ.ย. 2562

“ข่าวหุ้นธุรกิจออนไลน์” ทำการสำรวจข้อมูลและบทวิเคราะห์หุ้น บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA หลังบริษัทเปิดเผยว่าได้เซ็นสัญญากับลูกค้าโลจิสติกส์รายใหญ่หลายราย โดยล่าสุด อาลีบาบาแสดงความจำนงจะเข้าซื้อที่ดินและคลังสินค้า พื้นที่ 1.3 แสนตารางเมตร คาดว่ากระบวนการซื้อขายจะแล้วเสร็จภายใน 60 วัน และจะรับรู้รายได้ทันทีมูลค่าไม่ต่ำกว่า 3 พันล้านบาท
นอกจากนี้ จะมีการเซ็นสัญญาขายพื้นที่ให้กับลูกค้าโลจิสติกส์รายใหญ่ราว 2-2.65 แสนตารางเมตร ขณะที่บริษัทจะมีการรับรู้รายได้จากการขายสินทรัพย์เข้ากองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท (WHART) มูลค่าไม่เกิน 4.88 พันล้านบาท อีกทั้งนักวิเคราะห์หลากหลายสำนักมองว่า แนวโน้มผลการดำเนินงานในไตรมาส 4/62 คาดว่าจะปรับตัวขึ้นดีที่สุดของปี
โดยนักวิเคราะห์ บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น WHA และเลือกเป็น Top Pick ประเมินราคาเป้าหมาย 5.70 บาทต่อหุ้น โดย WHA คงเป้ายอดขายที่ดินและพื้นที่เช่า 1,600 ไร่ และ 250,000 ตารางเมตร ซึ่ง 9 เดือนแรกปี 2562 ทำได้ 565 ไร่ และ 78,157 ตารางเมตร ปัจจุบันอยู่ระหว่างการเจรจาการขายที่ดินและพื้นที่เช่า 2,000 ไร่ และ 254,000 ตารางเมตร โดยคาดว่า WHA จะสามารถเจรจาสำเร็จได้บางส่วน ภาพรวมมองว่าใกล้เคียงกับที่ประมาณการไว้ทั้งปี 2562 ที่ 1,000 ไร่ และ 250,000 ตารางเมตร
สำหรับความคืบหน้าในการขายพื้นที่คลังสินค้าของ Alibaba phase 1 พื้นที่ 130,000 ตารางเมตร มูลค่า 3,000 ล้านบาท ปัจจุบัน Alibaba ได้ยืนเอกสารแสดงความจำนนในการซื้อเป็นที่เรียบร้อยแล้ว โดยให้น้ำหนักในการรับรู้รายได้ในปี 2563 ซึ่งยังไม่ได้รวมไว้ในประมาณการณ์
ทั้งนี้ภาพรวมผลประกอบการในไตรมาส 4/62 และปี 2563 คาดยังเติบโตเมื่อเทียบจากปีก่อน เป็น double-digit นอกจากนั้น WHA ยังครองความเป็นผู้นำการขายที่ดินนิคมอุตสาหกรรม และพื้นที่ให้เช่า
ส่วน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น WHA ประเมินราคาเป้าหมาย 5.60 บาท/หุ้น โดยคาดว่าราคาหุ้นในกลุ่มนิคมฯที่ปรับตัวลดลงวานนี้เกิดจากยอดขอ BOI ในช่วง 9 เดือน (ม.ค.-ก.ย.) อยู่ที่เพียง 3.14 แสนล้านบาท ต่ำกว่าเป้าของ BOI ที่ 7.5 แสนล้านบาท และส่งผลต่อยอด presale ที่ต่ำเป็นหลัก
อย่างไรก็ตามคาดว่ายอด presale จะกลับมาเพิ่มขึ้นในช่วงไตรมาส 4/62 ภายหลังที่การจัดตั้งรัฐบาล และบอร์ด BOI มีความชัดเจนเพิ่มขึ้น และสามารถอนุมัติให้สิทธิประโยชน์ BOI ได้ รวมทั้งไตรมาส 4/62 เป็นช่วง High Season จึงคาดว่ายอด presale ของ WHA ในปี 2562 จะอยู่ที่ 1.3 พันไร่ ต่ำกว่าที่บริษัทคาด 1.6 พันไร่ โดยคาดว่ายอด presale ที่ต่ำกว่าเป้าจะเป็นเพียงการเลื่อนการรับรู้ไปในครึ่งปีแรกปี 2563 และสามารถรับรู้ยอดโอนได้ในปี 2563
ทั้งนี้ในระยะสั้นคาดว่าผลการดำเนินงานในไตรมาส 4/62 จะออกมาดีที่สุดของปี และในไตรมาส 1/63 จะดีขึ้นอย่างต่อเนื่อง จากการขายทรัพย์เข้ากอง WHART ในไตรมาส 4/62 และ HREIT ในไตรมาส 1/63 รวมทั้งมี upside ต่อกำไรสุทธิปี 2562 หรือ 2563 ที่ +9%/+8%  จากการขาย Alibaba จำนวน 3.8 พันล้านบาท
ด้าน นักวิเคราะห์ บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ซื้อ” หุ้น WHA ประเมินราคาเป้าหมาย 5.38 บาท คาดว่าปีนี้ WHA จะทำผลประกอบการการดีที่สุดในไตรมาส 4/62 จากการขายสินทรัพย์จำนวนมากให้กับ WHART
ทั้งนี้ WHA มีแผนจะขายสินทรัพย์โลจิสติกส์ ที่มีพื้นที่ให้เช่ารวม 155,179 ตรม. มูลค่า 4.88 พันล้านบาทให้กับ WHART ในเดือนธ.ค. 2562 ซึ่งคาดว่าบริษัทจะรับรู้รายได้จากการขายสินทรัพย์โลจิสติกส์  1.58 พันล้านบาท และส่วนแบ่งกำไรจากเงินลงทุนในบริษัทร่วมทุน(JV) อีก 401.3 ล้านบาทในไตรมาส 4/62 เชื่อว่า WHA จะทำยอดขายที่ดินใหม่ได้ตามประมาณการของเราที่ 1,250 ไร่ (เพิ่มขึ้น 28% เมื่อเทียบจากปีก่อน) เพราะบริษัทน่าจะมียอดขายที่ดินสูงสุดในไตรมาส 4/62 ที่ 741 ไร่ (ไทย 600 ไร่และเวียดนาม 141 ไร่) ส่วนปัจจัยบวกที่จะช่วยหนุนราคาหุ้น คือการขายคลังสินค้า built-to-suit เฟสแรก (130k ตรม.) ให้กับ Alibaba
ขณะเดียวกัน นักวิเคราะห์ บล.เอเชีย เวลท์ ระบุในบทวิเคราะห์ แนะนำ “ซื้อ” หุ้น WHA ประเมินราคาเป้าหมายที่ 5.20 บาท อิงวิธี SOTP เนื่องจากเห็นว่าหุ้นกลุ่มนิคมอุตสาหกรรมยังคงได้รับผลบวกจากสงครามการค้าระหว่างสหรัฐฯ และจีนที่ยืดเยื้อ รวมทั้งการส่งเสริมการลงทุนจากภาครัฐของไทย
ทั้งนี้คาด WHA มีกำไรสุทธิในไตรมาส 4/62 สูงสุดในรอบปีที่ประมาณ 600 ล้านบาท โดยคาดว่าจะมีการโอนที่ดินในนิคมอุตสาหกรรมอีกกว่า 200 ไร่ หนุนยอดโอนที่ดินในปี 2562 ให้สูงกว่า 1,000 ไร่ พร้อมบุ๊กรายได้ขายสินทรัพย์เข้ากองรีท WHART ราว 4,900 ล้านบาท และลงนามสัญญากับลูกค้าโลจิสติกส์รายใหญ่พื้นที่รวม 2.0-2.65 แสนตารางเมตรภายในไตรมาส 4/62 ดันรายได้ปี 2562 เติบโต 70% เมื่อเทียบจากปีก่อน ตามที่ตั้งเป้าไว้
โดยเมื่อวันที่ 14 พ.ย. 62 ที่ผ่านมาบริษัทได้ลงนามเพื่อขายที่ดินเฟสแรกให้กับทาง Alibaba จำนวน 1.3 แสนตร.ม. มูลค่าราว 3,000 ล้านบาท ซึ่งคาดว่ากระบวนการซื้อขายจะแล้วเสร็จและรับรู้เป็นรายได้ภายใน 60 วัน นับจากวันลงนาม
ขณะที่ราคาหุ้นทรุดตัวลง 4% เชื่อว่าตลาดกังวลการซื้อขายจะเสร็จสิ้นในช่วงกลางเดือน ม.ค.2563 รายได้เข้าไม่ทันในปี 2562 อย่างไรก็ตาม WHA ประกาศจ่ายปันผล 0.0815 บาทต่อหุ้น XD 21 พ.ย.62 คิดเป็นปันผลตอบแทน 1.9%